Asturies y la Universitat Oberta de Catalunya collaboren pa impulsar un motor automáticu de traducción neuronal n’asturianu
#000011
El Conseyu de Gobiernu dio lluz verde esta selmana al conveniu ente’l Principáu d’Asturies y la Fundación Universitat Oberta de Catalunya (FUOC), pa collaborar nel entrenamientu de los motores de traducción n’asturianu del traductor automáticu neuronal que la institución académica desenvuelve dientro del Proyectu «Traducción Automática Neuronal pa les llingües de la Península Ibérica» (TAN-IBE), financiáu pol Ministeriu de Ciencia y Innovación.
#000012
El conveniu de collaboración ente la Conseyería de Cultura, Política Llingüística y Turismu y la FUOC va suponer la cesión al proyectu TAN-IBE del corpus de testos traducíos del castellanu al asturianu que tien nel portal de Traducción dependiente de la Dirección Xeneral de Política Llingüística. Pa poder entrenar los motores neuronales de traducción automática ye imprescindible disponer d’una cantidá bien grande de testos en llingua asturiana, preferentemente col so equivalente en castellanu.
#000014
Tolos desenvolvimientos tecnolóxicos que resulten d’esta collaboración van facese en códigu abiertu pa garantizar l’accesu gratuitu de cualquier usuariu. El conveniu establez amás que la FUOC va poner a disposición del Principáu d’Asturies, si esti asina lo pide, los desenvolvimientos tecnolóxicos y llingüísticos del proyectu pal so aprovechamientu en posibles proyectos propios de traducción automática que pueda llevar alantre l’Alministración asturiana.
#000015
La collaboración ente’l Gobiernu d’Asturies y la FUOC busca reforciar l’espardimientu y conocencia de la llingua asturiana al traviés del desenvolvimientu de ferramientes nueves de traducción que seyan accesibles y intuitives pa tola sociedá asturiana y cualquier persona interesada.
#000017